Vyhlásenie skupiny členov združenia

**Proti popieraniu princípu zásluhovosti a falošnej solidarite**

Súčasnosť prístupov k dôchodkovej politike je determinovaná marginalizovaním odbornosti a preferenciou sociálneho amaterizmu. V sociálnej legislatíve, v politických inštitúciách a v sociálnych finančných inštitúciách prevládol stranícky a politicky podmienený prístup, bez hľadania konsenzu rozhodujúcich politických, sociálnych a odborných síl v spoločnosti. Chýbajú rozsiahle transformačné a reformné procesy, reformný potenciál politických strán je mínusový, nemôže sa kritizovať iba to, čo sa v dôchodkovej sfére uskutočňuje nekompetentne a zle, ale najmä to, čo sa v oblasti dôchodkov jednoducho nedeje.

V  Českej republike, vo Veľkej Británii, vo Švédsku a v mnohých iných krajinách sa do rozhodovacích procesov v oblasti sociálnej reformy, v dôchodkových systémoch, v zavádzaní nových pripoisťovacích systémov uskutočňujú okrúhle stoly, vytvárajú sa nezávislé expertné skupiny, vyžadujú sa medzinárodné relevantné audity, spolupracuje sa s medzinárodnými organizáciami – s Medzinárodnou asociáciou sociálneho zabezpečenia, s Medzinárodnou organizáciou práce, s Radou Európy atď.

Namiesto odbornosti sa devastuje politicky a materiálne Sociálna poisťovňa. Slovensko bude pomaly, ale isto skanzenom tzv. chilského druhého piliera, ktorý už nemá ani jedna slušná krajina.

Chýbajú nové paritárne systémy, pripoistenia sociálnych udalostí, sociálne partnerstvo a participácia sporiteľov v tzv. druhom pilieri.

Politici a ich amatérski poradcovia viac sledujú preferencie svojich strán, ako by mali sledovať a aktualizovať, teda optimalizovať daňové, poistné a odvodové zaťaženie ľudí, podnikateľov, zamestnávateľov i zamestnancov.

Rovnostárstvo a nivelizácia sa prejavujú v aktuálnom a nekompetentnom prístupe k tzv. minimálnemu dôchodku, ktorý je popretím princípu zásluhovosti a je prehnaným projektom falošnej solidarity bez ohľadu na princíp zásluhovosti. Obrovské množstvo občanov v produktívnom veku nemá žiadne sociálne poistenie na starobu, čo je najväčšia sociálna sabotáž v moderných sociálnych dejinách.

Varujeme pred postupným zoštátňovaním Sociálnej poisťovne, ktorá sa stáva zamestnávateľom doktorov veterinárneho lekárstva, geológov a iných amatérskych laikov.

Celoživotné sociálne poistenie nie je vlastníctvom štátu a jeho aktuálnych a dočasných správcov, ale je verejnoprávnym systémom, ktorý musí byť oddelený od záujmov laických politikov a má byť zárukou zabránenia o*ligarchizácie* sociálneho zabezpečenia.

V Bratislave, 10. mája 2015

Prof. Vojtech Tkáč

Dr. Peter Kasalovský